इक होर बारी में कनाट प्लेस दा अंग्रेजी फिल्म दिक्खियै बाह्र आया ते बस्सा च बेही गेआ। काफी सुआरियां फिल्म दिक्खियै घर परतोआ दियां हियां। उं’दे च किश बजुर्ग बी हे, कोई Evening Newspaper पढ़ा दा हा। उ’नें सुआरियें च इक ऐंग्लो-इंडियन कुड़ी बी ही जेह्ड़ी मेरे कोला अगले बस्स स्टैंड उप्परा चढ़ी ही। इकदम जुआन, पिंडे कन्ने चमकी दी उसदी पशाक-बगैर बाहें दा ब्लौज़ ते स्कर्ट, बाल-कट्टी। दिक्खने च शैल ही। मेरे सामनै खाली सीटै पर ओह् बेही गेई। तेज ब्हाऊ दे फनाके आंगर ओह् आई, ते मर्द सुआरियें दे दमाकें पर छाई गेई। बजुर्ग अखबार पढ़ने दे ब्हाने, अखबार दे पड़दे पिच्छआं उसी दिक्खन लगे। जनानियें त्रुढ़ियां बट्टियां ते मुन-मुन करन लगियां। खबरै आखा रदियां हियां कनेही बशर्म जनानी ऐ। जिसलै ओह् अपने बालेंगी हवा च उड्डने कोला बचाने लेई अपने हत्थें गी कंघी करने लेई चुकदी तां सारें दियां नजरां उस बक्खी चकोई जंदियां। पर उ’न्ने कुसै अ’ल्ल ध्यान निं दित्ता। जित्थें में उतरना हा उसदे कोला पैह्ले बस्स स्टापा पर आह् उतरी गेई, पर बस्स दियें मतियें सुआरियें दियां नजरां उसदा उन्ने चिरै नगर पीछा करदियां रेहियां जिन्ने तगर ओह् न्हेर च गुआची नेईं गेई। मिगी ट्रेसा आह्ली उ’नें द’ऊं कुड़ियें दा चेता आई गेआ, ते इस चाल्ली मेरी ‘क्हानी दी तलाश’ ने जन्म लैता।